Ørsted viser interesse for New Yorks udbudsrunde på 800 MW
Offentliggjort 08.01.19 kl. 16:50
Det danske energiselskab melder sig ind i kampen om 800 MW i New York.
Foto: Michael Dwyer/Ritzau Scanpix
Ørsted har meldt sin interesse i det kommende udbud af havvindparker ud for New York.
Det danske selskab har, via sit joint venture-selskab Bay State Wind, officielt registreret sig som interesseret i at byde, når delstaten auktionerer retten til at opføre havvindprojekter med en kapacitet på op til 800 megawatt (MW). Det skriver mediet Renewables Now.
Ørsted ejer Bay State Wind sammen med Eversource Energy. Også Vineyard Wind, som danske Copenhagen Infrastructure Partners ejer en halvpart i, har meldt sin interesse, og det samme gælder Shell og EDP's Mayflower Wind, Atlantic Shores-samarbejdet, der er ejet af EDF og Shell, samt Equinor, det tidligere Statoil.
New York planlægger at tilbyde udviklerne en 25-årig kontrakt for projekter med en kapacitet på mellem 200 og 800 megawatt, og myndighederne har også mulighed for at tildele yderligere kapacitet, hvis der kommer det rette tilbud.
Udviklerne er forpligtet til at byde ind med minimum ét bud på omkring 400 megawatt, og buddene skal sendes til myndighederne i New York senest i februar.
New York har også et krav om, at udviklerne af havvind skal forpligte sig til nogle vilkår for både løn og arbejdsforhold for at sikre, at projekterne kan skabe job af høj kvalitet i staten.
New York har et mål om at have havvind med en samlet kapacitet på 2400 MW i 2030, hvor ambitionen også er, at halvdelen af statens energiforbrug skal dækkes af vedvarende energikilder.
FIH Partners søger mod boomende vindmarked
Ørsted valgt som foretrukken til 100 MW havvindmøllepark i USA
Ørsted i trekamp om projekt på 1,1 GW